Xpeng-ejere blev låst ude af deres biler

Ejere af elbiler fra den kinesiske producent Xpeng glemmer nok aldrig deres fysiske bilnøgle igen. Et servernedbrud i september betød nemlig, at de bilejere, der udelukkende havde bilnøglen digitalt på mobilen, blev låst ude af deres biler eller forhindret i at starte dem. Det fortæller Jyllands-Posten.

En uheldig dansker blev eksempelvis låst ude af sin Xpeng G9, mens den befandt sig ombord på færgen mellem Sjællands Odde og Aarhus. Det betød, at han ikke kunne køre bilen af færgen, da den kom i havn. Andre strandede på parkeringspladser rundt om i landet, skriver avisen.

Helt konkret betød servernedbruddet, at selskabets app gik ned, så den ikke kunne bruges til at låse op for bilerne eller starte tændingen.

Det er ikke bare Xpeng, der er sårbare over for tekniske nedbrud. Det samme skete for en række Tesla-ejere tilbage i 2021.

– Vi er blevet enormt sårbare med alle de her løsninger, som rent faktisk skal være med til at gøre det meget mere bekvemt og simpelt for os, siger Lone Otto, områdechef for teknisk rådgivning hos FDM til Jyllands-Posten.

I tilfældet med Tesla låses bilen dog via den trådløse standard Bluetooth LE, hvilket sikrer, at et servernedbrud ikke burde kunne låse ejerne ude, da al kommunikation foregår direkte mellem bilen og telefonen. Om dette også er tilfældet hos Xpeng melder historien ikke noget om.

Xpeng-ejere blev låst ude af deres biler