Xpeng slår Tesla – kinesisk elbil er ny kundefavorit

Ifølge analysefirmaet Uscale har Tesla i mange år været den mest anbefalede elbil blandt ejerne – men nu er det slut. Noget er rykket i elbilernes magtforhold: I EV Satisfaction Study 2025 indtager kinesiske Xpeng for første gang førstepladsen – langt foran Tesla, der er tumlet ned på en femteplads.

Undersøgelsen, der bygger på svar fra 5.004 elbilister i Tyskland, Østrig og Schweiz, måler blandt andet det såkaldte Net Promoter Score (NPS) – altså hvor villige bilejerne er til at anbefale deres bil til andre. Og her topper Xpeng listen, mens Tesla for første gang i listens historie må se sig slået.

Tesla taber terræn – ikke kun på teknik, men også i omdømme. Ifølge Uscale spiller Elon Musks politiske udmeldinger en rolle i, at nogle ejere i Europa ikke længere anbefaler mærket.

Xpengs opskrift: Rækkevidde, effektivitet – og stærk software

Xpengs succes i undersøgelsen skyldes ifølge Uscale især fremragende ladeegenskaber, høj effektivitet og lang rækkevidde. Appen og brugeroplevelsen får også høje karakterer – dog med ét minus: Ruteplanlægningen kunne være bedre.

Alligevel er det bemærkelsesværdigt, at Xpeng – som først for et par år siden er landet på det europæiske marked – allerede nu slår markante konkurrenter som Tesla, BMW og Hyundai på kundeloyalitet.

– Den positive respons fra vores kunder bekræfter os i, at vores tilgang virker. Vores softwareudvikling er tæt koblet til kundernes behov, og med vores OTA-teknologi kan vi sende opdateringer direkte til bilerne – ofte med mærkbar effekt allerede næste dag, siger Mathias Brandt, PR Manager hos Xpeng Danmark.

Topplaceringerne i studiet ser i år sådan ud (baseret på samlet NPS og brugertilfredshed):

Xpeng – Bedst i test på næsten alle parametre, bortset fra ruteplanlægning.

Porsche – Lynhurtig opladning og forbedret rækkevidde med Macan.

Polestar – Imponerer på brugerflade, connectivity og navigation.

BMW – Velfungerende infotainment og brugervenlighed, men får kritik for rækkevidde og ladetempo i nyere modeller.

Nederst i feltet finder vi fortsat flere af Stellantis-mærkerne (Peugeot, Opel, Fiat), samt MG og Smart, som især får hug for dårlig software, ustabile apps og lav digital funktionalitet. Og selv high-end mærker som Mercedes må tage imod kritik: EQA og EQB får bundkarakterer på både rækkevidde og opladning.

EV Satisfaction Study 2025 er udarbejdet af analysefirmaet Uscale og baseret på 5.004 elbilsejere i DACH-regionen. Undersøgelsen måler brugeroplevelsen på tværs af parametre som rækkevidde, opladning, software, effektivitet og anbefalingsvillighed. Læs eventuelt mere her.

Xpeng slår Tesla – kinesisk elbil er ny kundefavorit