Se Xpengs selvkørende system klare politiets spirituskontrol

Den kinesiske elbilproducent Xpeng har demonstreret sit autonome køresystem i en usædvanlig situation: en politiets spirituskontrol.

I en ny video viser Xpeng, hvordan bilens software selv navigerer frem til en kontrolpost, reagerer korrekt på politibetjentens håndsignaler og bliver holdende, indtil den får tegn til at køre videre. Ifølge Xpeng sker det hele uden, at en menneskelig fører griber ind.

Demonstrationen kommer kort efter, at Xpeng har fået tilladelse til at teste L3-selvkørsel på offentlige veje i Guangzhou. Det gør selskabet til et af de første i Kina med den type tilladelse.

Svær situation for selvkørende biler

Spirituskontroller er kendt som en svær udfordring for autonome systemer. Der er ingen trafiklys eller vejskilte at læne sig op ad, kun menneskelige bevægelser og håndtegn.

Ifølge Xpeng genkendte bilen betjentens stop-signal, bremsede kontrolleret op og blev holdende, mens føreren gennemførte alkoholtesten. Først da systemet registrerede et tydeligt “kør videre”-signal, fortsatte bilen.

Xpeng oplyser, at hele forløbet blev håndteret af selskabets VLA 2.0-model, som kombinerer syn, sprogforståelse og handling i ét system.

Sammenlignes direkte med Tesla

Xpeng har i flere år positioneret sig som en direkte konkurrent til Tesla på autonomi. Tidligere i år lancerede selskabet officielt VLA 2.0 og hævder, at systemet allerede har funktioner på L4-niveau.

Målet er masseproduktion og udrulning i biler fra første kvartal 2026, hvor bilen i godkendte områder i praksis skal kunne klare langt størstedelen af kørslen selv.

L3-tilladelse med stor betydning

Selv om L3 stadig kræver, at en fører er til stede og kan tage over, er forskellen juridisk vigtig. Når systemet er aktivt, flyttes ansvaret fra føreren til producenten.

Det er et skridt, mange bilproducenter – herunder Tesla, der for tiden har problemer med uheld med deres Robotaxier – har været tilbageholdende med at tage, trods aggressive løfter om selvkørende teknologi.

Hos Xpeng tyder meget dog på, at L3 kun er et mellemstop. Fokus ligger allerede på næste niveau, hvor bilen i endnu højere grad skal klare sig selv.

Se Xpengs selvkørende system klare politiets spirituskontrol